2018/0169 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nariadenia Európskeho parlamentu a Rady o minimálnych požiadavkách na opätovné využívanie vody

(Text s významom pre EHP)

1.Chronológia

Dátum predloženia návrhu Európskemu parlamentu a Rade [dokument COM(2018) 337 final – 2018/0169(COD)]: 28. máj 2018 Dátum stanoviska Výboru regiónov: 6. december 2018 Dátum stanoviska Európskeho hospodárskeho a sociálneho výboru k návrhu: 12. december 2018 Dátum pozície Európskeho parlamentu v prvom čítaní: 12. február 2019 Dátum dohody Rady o všeobecnom smerovaní 26. jún 2019 Dátumy trialógov 10. október 2019 12. november 2019 2. december 2019 Dátum potvrdenia kompromisnej dohody Výborom stálych predstaviteľov: 18. december 2019 Dátum hlasovania výboru ENVI Európskeho parlamentu o schválení kompromisnej dohody 21. január 2020 Dátum politickej dohody vo Výbore stálych predstaviteľov (bod I/A) 5. február 2020 Dátum politickej dohody v Rade (bod I/A) 18. február 2020 Dátum prijatia pozície Rady Výborom stálych predstaviteľov (bod I/A) 20. marec 2020 Dátum prijatia pozície Rady v prvom čítaní 7. apríl 2020

2.Cieľ návrhu Komisie

Voda je v EÚ obmedzený zdroj a nedostatkom vody trpí jedna tretina územia Únie. Z dôvodu zvyšujúcich sa potrieb obyvateľstva, ako aj zmeny klímy sa dostupnosť vody v dostatočnom množstve a kvalite v budúcnosti stane pre Európu ešte väčšou výzvou.

Cieľom návrhu o minimálnych požiadavkách na opätovné využívanie vody je prispieť k zmierneniu nedostatku vody v celej EÚ v kontexte adaptácie na zmenu klímy zvýšením miery využívania postupov opätovného využívania vody pri zavlažovaní v poľnohospodárstve.

Okrem riadenia dopytu a opatrení na zvýšenie efektívnosti je opätovné využívanie vody dôležitým nástrojom v rámci integrovaného hospodárenia s vodami. Malo by sa podporovať všade, kde je to relevantné a nákladovo efektívne pri súčasnom zabezpečení ochrany verejného zdravia a ochrany životného prostredia.

V návrhu sa stanovujú harmonizované minimálne požiadavky na kvalitu vody na bezpečné opätovné využívanie upravených komunálnych odpadových vôd pri zavlažovaní v poľnohospodárstve. Očistené komunálne odpadové vody, ktoré už boli do istej miery upravené podľa ustanovení smernice o čistení komunálnych odpadových vôd, by boli vhodné na použitie v poľnohospodárstve len vtedy, ak by prešli ďalším čistením, aby spĺňali minimálne kvalitatívne parametre.

Stanovením minimálnych požiadaviek sa v návrhu stanovuje harmonizovaná koncepcia opätovného využívania vody na zavlažovanie v celej EÚ. Tým sa zabezpečí, že prevádzkovatelia, ktorí vyrábajú a dodávajú regenerovanú vodu, a poľnohospodári budú mať rovnaké podmienky.

Predpokladá sa, že vďaka navrhovanému nástroju by sa na zavlažovanie v poľnohospodárstve mohlo opätovné využiť približne 6.6 mld. m³ vody ročne v porovnaní s 1,7 mld. m³ ročne v prípade nezavedenia právneho rámca EÚ. Opätovné využívanie viac než 50 % celkového objemu vody, ktorá je teoreticky dostupná na zavlažovanie z čistiarní odpadových vôd v EÚ, by sa dosiahla úspora vo výške viac než 5 % priamemu odberu vody z vodných útvarov a podzemnej vody. To by celkovo viedlo k zníženiu nedostatku vody o viac než 5 %.

4.Pripomienky k pozícii Európskeho parlamentu

Európsky parlament prijal 12. februára 2019 v prvom čítaní pozmeňujúce návrhy k návrhu Komisie, medzi ktoré patria najmä:

–odkazy na budúce rozšírenie rozsahu pôsobnosti právnych predpisov,

–nové úlohy pre subjekty v systéme opätovného využívania vody, ktoré nie sú prevádzkovateľmi zariadení na regeneráciu vody a

–dôležitejšia úloha príslušných orgánov.